A természet kalendáriuma

**DCLXVI.**

*A mennybolt egyre mosolyog.*

*A földből buja szagok kelnek.*

*Telt mellet bont a bársony éj, s vidám,*

*hunyori csillagok huncut dalokat énekelnek.*

*A cinkó meggyfa megremeg,*

*szinte pirong, hogy termőképes.*

*Bimbóit rejtné – nem lehet…*

*S mire hajnali fény dereng*

*kacér pompában menyecskés lesz.*

**Horváth István** az ***Utunk***ban 1959. április 23-án megjelent ***Április*** című versével érkezem hónapunk utolsó hetébe. Tekintsünk kissé vissza szeszélyességére. Idén is megérdemelte az évszázados ítéletet: *Április hét tél, hét nyár*. Magam kétszer is cseréltem kalapom filcét szalmára.

Réges-régi feljegyzések tanúságát hívom segítségül.

Kr. u. 373-ban **Julianus** apostata hadseregét szórta szét egy április végi ítéletidő.

1228 áprilisában heteken keresztül olyan meleg volt, hogy a búza sárgulni kezdett.

1359 áprilisában a hideg csaknem az összes szőlőskertet tönkre tette Európában.

1446 áprilisában Közép- és Nyugat-Európában igen erős hideg és nagy havazás volt.

1699 áprilisa rendkívül szárazsággal sújtotta egész Erdélyt. *„A föld olyan kemény volt, mint a vas”* – írja az akkori krónikás.

Hanem mégiscsak 2025-ben is a tavasz kezdete volt április.

*Amikor az erdőn jársz, és rábukkansz valahol egy forrásra, ülj le melléje csöndesen és figyelj. Nagyon csöndes légy, és akkor hallani fogod a zöld ruhás tündérke hangját a surranó vízből. Ha pedig jó füled van, és érted az erdő nyelvét, akkor meghallhatod azokat a csodaszép meséket, amiket a forrás, a csermely, a patak tündére elmond ilyenkor a fáknak.*

Követve [**Wass Albert**](https://www.citatum.hu/szerzo/Wass_Albert)intő tanácsát, ezt teszem éppen, s összegezek.

Erdőt-mezőt járva találkára hívogatott itt-ott egy-egy tavaszi kankalin csokor. A dombperemeken halványlilás virágait a tavaszi lednek – a lebomló antocián miatt – idén is már kékre festette át. A Somostető üde talaján a fehér virágú galambvirág, a berki szellőrózsa, s a sárga bogláros szellőrózsa virágszőnyeg-darabkái lassan beleolvadtak már a fény után törekvő kalászosok sötétedő zöldjébe. De már bontja szirmait az Udvarfalva fölötti napsütötte domboldal legszebb dísze, a törpe nőszirom. Mint neve is jelzi, szépségét éppen alakja adja, jelzője alig néhány centis szárhosszára utal.

A rovarvilág is megelevenedett. Az áttelelő petékből kikelt hernyók már lakmározzák a növények zöldjét. Vámosgálfalván, a tavaszi jégesőt követően, a kirobbanó fényben már röpködő káposztalepkékre csodálkoztam rá.

A Maros lapályán a vöröshasú unka is feltünedezik. Valahol Vécs fölött talán a sárga hasú unokatestvére is ébredezik. Április a varangyosbékák nászidőszaka. A Galonya mentén április közepétől kezdődik a foltos szalamandrák násza, s április végére várható, hogy a Nagygát fölötti füzesekben ébredezni kezd a zöld levelibékák lusta hada is.

A legkorábban előmerészkedő fürge gyík után április elején már láthattunk zöld gyíkot is a Jedd alatti Kincses dombokon. S a Vácmány szárazuló alján április közepétől előkerülhettek a homoki gyíkok.

A maros Kutyfalva környéki holtágaiban nagy valószínűséggel áprilistól mocsári teknőst is megleshetünk – amely iszapba vagy a part fövényébe ásott telelőjéből kecmereg a fényre.

A gólyapár visszavette fészkét az omladozó abosfalvi Apor-kastély előtti villanyoszlopon. Kelepelésükre rácsodálkoztak az út túloldalán a kis református templomba búcsúztatóra érkezők. Alaposan eláztatta őket a hirtelen érkező jeges eső. A napnyugta már aranyba vonta a szeszélyesen kitisztuló égalját a hófehér templomtorony mögött. Az elárvult virágoskert tulipánjai emlékeket bájolnak.

*Messziről jössz. Nagyon mesze van minden,*

*amire test és lélek várni mer.*

*Mintha az ég hasadna lépteidben,*

*a csendet mennyek vére önti el,*

*és mossa éjszakák fekete szennyét.*

*A földre a szenny álarcként tapad.*

*Nagy fájdalmakon dereng át a nemlét,*

*míg vajúdik a boldog virradat,*

*s megszületik az élet folytatása.*

*Tűnik az árnyak bizonytalansága,*

*a fényben minden önmagára lel.*

*Az ég sebe beforr, vére leszárad,*

*nyüzsgő élet özönli el a tájat,*

*mire a titkokból megérkezel.*

**Gál Éva Emese** ***Reggel*** versét csak áprilisban írhatta – gondolom –, talán éppen egy gyász után.

A legkorábban érkező füsti fecskéket követik a parti-, majd a molnárfecskék csapatai is. Ebben a hónapban érkezik a ritka gólyatöcs és gulipán mellett a viszonylag későn a kiskócsag – a Faragói-tóra is. A később érkező poszáták mellett megjelennek a fülemülék a gernyeszegi Teleki-kastély kertjébe.

Márkus napján, április 25-én

*Ha megszólal a pacsirta, a béka, jó termést várhatsz,*

*De ha hallgat a fülemüle, akkor változékony lesz a tavasz.*

– így tartja a népi regula; meg azt, hogy

*Márk zöld búzával jő.*

**Márk**, a négy evangélista egyike, **Pál** és **Barnabás** apostolokat kísérte volt, Pált Rómába is követte. A hagyomány szerint **Szent Péter** tolmácsolója volt, az ő diktálása nyomán írta meg evangéliumát. Állítólag ő volt Alexandria első püspöke, ott is szenvedett mártírhalált április 25-én, húsvét napján. Állítólagos maradványait Velence szerezte meg a IX. században, azóta ő a tenger királynőjének védőszentje. Attribútuma a szárnyas oroszlán: evangéliumát **Keresztelő Szent János** pusztában bömbölő kiáltásával kezdi.

*Márk attribútuma naptári szempontból értelmetlen jelkép* – írja **Jankovics Marcell** *Jelkép-kalendárium*ában - *Az oroszlán (...)az Oroszlán havába illene, Márk helyére pedig Lukács, akinek jelképe a Bika (Ökör). Viszont a román templomokban, amelyekben a négy evangélista állatövi jelképeit szívesen pingálták a keresztboltozat lunettáira, már (...)égtáji helyeiknek megfelelően ábrázolták őket.*

A kizöldült erdők, mezők már biztosítják a táplálékot a növényevő emlősöknek. A rovarok pedig rovarevő emlőseinknek szolgálnak eledelül. Esti sétáinkon ismét találkozhatunk sünökkel.

A laza talajú, ritkás erdőkkel borított domboldalak lakója az üregi nyúl is. Ebben az időben látnak napvilágot egyik legfőbb ellenségének, a rókának a kölykei is. Megleshetni őket Koronka fölött, a Vácmány alatt is akár.

A hónap folyamán vedlenek a vaddisznók, szarvasok. A z öreg szarvasbikák agancsa ugyan még barkás, de már tekintélyes méretű és súlyú lehet. De a Németkalap alatt csak őzbakok csatáznak. Nem úgy a medvék - egyre nagyobb revírt próbálnak foglalni, még Vásárhely közvetlen környékére is lemerészkednek.

Április 27. Fehérvasárnap, húsvét második vasárnapja. Nevét eredetileg onnan vette, hogy a nagyszombaton keresztelt katekumenek – a felnőttkorban megkeresztelt katolikusok - ekkor vetették le fehér ruhájukat. Keresztszüleik ilyenkor föltétlenül megvendégelték őket. Később, amikor a katekumenátus megszűnt, és már az újszülötteket is megkeresztelték, ezen a napon történt a házasulandók között a leendő keresztkomáknak, keresztszülőknek kiszemelése. A magyarság körében, több hagyományőrző tájunkon legújabb időkig élő komálás, komatál-küldés, mátkálás ennek az ókeresztény liturgikus képzetkörnek laikussá vált maradványa. A komatálat küldők egymást testvérré fogadták, sírig tartó barátságot kötöttek, s ezután magázták és komának; a lányok pedig mátkának nevezték egymást.

A komatálozás megelevenedő szokáséra a maros felső folyása mentén, s a Nyárád mentén is rálelhetünk.

A komatálból nem hiányozhatott a húsvéti tojás, kalács, kis üveg ital. Az ajándékot kapó kivett a tálból egy húsvéti tojást, s helyette két másikat rakott a tálba cserébe; más helyeken az egész tálat elvette, s helyébe egy másik tálat küldött. A komatál átadása énekelt, mondott köszöntő kíséretében történt. Például ilyeneket mondtak:

Komatálat hoztam,

Fel is koszorúztam,

Koma küldte komának,

Hogy váltsa ki magának.

Ha nem váltja magának,

Küldje vissza komának.

A hónap utolsó napja 1994-től a ***Magyar Méhészek Egyesületé***nek kezdeményezésére a ***Méhek napja***.

Hadd köszönjek el jómagam is áprilistól **Arany János** 1847-ben írt ***A méh románcá***val:

*Ablak alatt*

*A pünkösdi rózsa,*

*Kezd egy kicsit*

*Fesleni bimbója:*

*Kékszemű lyány,*

*Válogat belőle,*

*Koszorúnak*

*Holnap esküvőre.*

*Reménykedik*

*Egy kis méh az ágon:*

*Szép eladó,*

*Jaj, ne bántsd virágom!*

*Ezt az egyet*

*Magamnak kerestem,*

*Alig hasadt*

*Mikor eljegyeztem.*

*Felel a lyány:*

*Te bohó kis állat!*

*Lelsz te rózsát*

*Nem egyet, ha' százat,*

*Holnap is nyit,*

*Holnap is eljössz te*

*Csak ne kívánd*

*Ami legszebb közte.*

*Mond a kis méh:*

*Szőke szép hajadon,*

*Neked Isten*

*Hű szeretőt adjon!*

*Nem sok amit*

*Kívánok tetőled:*

*Ne szakaszd le*

*Az én szeretőmet.*

*Felel a lyány:*

*Dehogynem szakasztom!*

*Dehogy leszek*

*E ne'kűl menyasszony!*

*Koszorúmban*

*Ezt fonom előre,*

*Úgy vigyenek*

*Holnap esküvőre.*

*El se mondá,*

*Nyúlt a szép bimbóhoz*

*Hogy letörje*

*A virágcsomóhoz.*

*A szegény méh*

*Rárepült kezére,*

*Csókot adni*

*Annak a fejére.*

*„Hess te gyilkos!
Ne bocsáss fullánkot:*

*Leszakasztám,*

*Vigyed a virágod.”*

*"Szép menyasszony,*

*Már nekem mi haszna!*

*Koszorúdnak*

*Híja lesz miatta.”*

*Koszorúdnak*

*Híja lesz miatta -*

*Ezt a kis méh*

*Keserűn mondhatta,*

*Mert a szíve,*

*Hiába parányi,*

*Nagyon tudott*

*A virágért fájni.*

*S a leánynak,*

*Hiába kiáltott,*

*Szeme alá*

*Üti a fullánkot;*

*Szegény bogár!*

*S maga haldokolva*

*Félreült, egy*

*Rozmarin-bokorra.*

*Szép menyasszony*

*Jajgat a sebével,*

*Esküvőre*

*Sem mehet szemével:*

*Holdfogyásig*

*Dagadt lőn a tája…*

*Azalatt meg*

*Elhagyá babája.*

Gondolom, tanulsága egyértelmű.

Maradok kiváló tisztelettel:

***Kiss Székely Zoltán***

***Kelt 2025-ben, Márkus napján***